Projekts

Informatīvais ziņojums

**„ Par priekšlikumiem grozījumiem normatīvajos aktos vekseļu elektroniskas aprites nodrošināšanai”**

Informatīvais ziņojums „Par priekšlikumiem grozījumiem normatīvajos aktos vekseļu elektroniskas aprites nodrošināšanai” izstrādāts, izpildot Ministru kabineta 2010.gada 21.jūnija sēdes protokollēmumu „Noteikumu projekts „Noteikumi par vekseļa protesta akta paraugiem”” (prot. Nr. 32, 43.§) . Saskaņā ar minētā protokollēmuma 2.punktu Tieslietu ministrijai sadarbībā ar Reģionālās attīstības un pašvaldību lietu ministriju dots uzdevums izvērtēt spēkā esošos normatīvos aktus, ar kuriem tiek regulētas darbības ar vekseļiem, lai nodrošinātu vekseļu elektroniskas aprites iespēju, un tieslietu ministram līdz 2010.gada 31.decembrim noteiktā kārtībā Ministru kabinetā iesniegt priekšlikumus par nepieciešamajām izmaiņām normatīvajos aktos.

1. **Situācijas raksturojums.**

Ar vekseļu apriti saistītus jautājumus šobrīd reglamentē pieci ārējie

normatīvie akti: Vekseļu likums, Notariāta likums, Civilprocesa likums, Ministru kabineta 2010.gada 21.jūnija noteikumi Nr. 558 „Noteikumi par valsts nodevu par operācijām ar vekseļiem” un Ministru kabineta 2010.gada 21.jūnija noteikumi Nr. 559 „Noteikumi par vekseļa protesta akta paraugiem”.

 Atbilstoši Vekseļu likumam vekseļi ir tikai papīra formā noformējami vērtspapīri, kuru juridiskais spēks ir atkarīgs gan no tā satura (Vekseļu likuma 2. un 76.pants), gan arī valsts nodevas samaksas (Vekseļu likuma 93. un 94.pants).

 Saskaņā ar Notariāta likuma 45.panta otro daļu vekseļu protesta aktu grāmata tiek vesta tikai papīra formā.

 Arī no Civilprocesa likumā ietvertā regulējuma (Civilprocesa likuma 404.panta) izriet, ka pieteikums par bezstrīdus piespiedu izpildīšanu, vekselis, tā noraksts un vekseļa protesta akts iesniedzami tiesā papīra formā.

 Šāds regulējums var tikt uzskatīts par morāli novecojušu un neatbilstošu šobrīd pieejamām tehnoloģiskajām iespējām.

 Elektronisko dokumentu likuma 3.panta sestajā daļā noteikti četri izņēmumi, kad nav piemērojami Elektronisko dokumenta likuma noteikumi, t.i., attiecībā uz līgumiem, ar kuriem tiek radītas vai nodotas tiesības uz nekustamo īpašumu, izņemot nomas tiesības, un līgumiem, kuri saskaņā ar likumu nav spēkā, ja tie nav apliecināti likumā noteiktajā kārtībā, attiecībā uz galvojuma līgumiem, ja galvojumu piešķir, un ķīlas nodrošinājumiem, ja tos sniedz personas, kuras darbojas nolūkos, kas nav saistīti ar šo personu arodu, uzņēmējdarbību vai profesiju, kā arī darījumiem ģimenes tiesību un mantojuma tiesību jomā.

Ievērojot iepriekš minēto secināms, ka šī brīža regulējums nedod iespēju vekseļa izdevējam izvēlēties vekseļa elektronisku formu, tādējādi esošās prasības padara vekseļu apriti gan laikietilpīgāku (elektronisko dokumentu aprite ir ātrāka nekā papīra formas dokumentu aprite), gan arī dārgāku (uz kancelejas preču un pasta izdevumu rēķina) vekseļa apriti.

1. **Priekšlikumi turpmākai rīcībai saistībā ar informatīvajā ziņojumā**

**minētā jautājuma risināšanu.**

Lai novērstu šā informatīvā ziņojuma 1.punktā minētās nepilnības un noteiktu elektronisko vekseļu izrakstīšanas, uzrādīšanas samaksai, samaksas, noprotestēšanas un iesniegšanas tiesai kārtību, Tieslietu ministrija sadarbībā ar Reģionālās attīstības un pašvaldību lietu ministriju ir izstrādājusi šādus priekšlikumus turpmākai rīcībai.

1. Tieslietu ministram viena mēneša laikā izveidot starpinstitūciju darba

grupu, iekļaujot tajā Finanšu ministrijas, Reģionālās attīstības un pašvaldību lietu ministrijas, Tieslietu ministrijas, Valsts kases, Latvijas Komercbanku asociācijas, Latvijas Zvērinātu notāru padomes pārstāvjus, kā arī rajona tiesu tiesnešus nepieciešamo grozījumu Vekseļu likumā, Notariāta likumā, Civilprocesa likumā, Ministru kabineta 2010.gada 21.jūnija noteikumos Nr. 558 „Noteikumi par valsts nodevu par operācijām ar vekseļiem” un Ministru kabineta 2010.gada 21.jūnija noteikumos Nr. 559 „Noteikumi par vekseļa protesta akta paraugiem” izstrādei.

1. Noteikt, ka minētie normatīvo aktu projekti izstrādājami un

iesniedzami noteiktā kārtībā Ministru kabinetā līdz 2012.gada 31.decembrim.

 Priekšlikumu īstenošanai nav fiskāla ietekme.

Tieslietu ministrs A.Štokenbergs

03.11.2010. 14:07

521

S.Rāgs

67036974, Sandris.Rags@tm.gov.lv